
PROTOKOLLĒMUMS

par finansējumu jauna, pilnībā aprīkota transportlīdzekļa pilna servisa nomai 

Ādažu novada pašvaldības sociālā dienesta un Dienas aprūpes un rehabilitācijas centra “Ādažu Ūdensroze” vajadzībām 
2022.gadā Ādažos tika atvērts Dienas aprūpes un rehabilitācijas centrs “Ādažu Ūdensroze” (turpmāk – DAC), kur pakalpojumu šobrīd saņem 17 pilngadīgas personas ar garīga rakstura traucējumiem, savukārt 2024.gadā Carnikavā tika atvērtas DAC specializētās darbnīcas, kur pakalpojumu šobrīd saņem 5 klienti. 

Līdz ar specializēto darbnīcu izveidi un DAC maksimālās kapacitātes sasniegšanu, lai nodrošinātu DAC spējīgāko klientu darba prasmju un iemaņu attīstību, veicinātu viņu integrāciju darba tirgū, kā arī nodrošinātu pašvaldības infrastruktūras un resursu optimālu izmantošanu, ir nepieciešams nodrošināt regulāru klientu pārvadāšanu no DAC uz specializētajām darbnīcām Carnikavā un atpakaļ. Minēto maršrutu nav iespējams ērti un atbilstoši klientu vajadzībām nodrošināt ar sabiedrisko transportu neatbilstoša maršrutu tīkla un kustības saraksta dēļ, kas rada būtiskus apgrūtinājumus DAC klientiem un viņu ģimenes locekļiem. Arī klientu asistentiem ne vienmēr ir iespēja nodrošināt klientu nogādāšanu uz DAC vai specializētajām darbnīcām, jo viņu ikdienas pienākumi un loģistika ir pielāgota asistenta pakalpojuma saņēmēja individuālajām vajadzībām un ikdienas aktivitātēm.

Ādažu novada sociālajam dienestam (turpmāk – Sociālais dienests) ir nepieciešams transporta līdzeklis ikdienas darba pienākumu veikšanai. Lai izvērtētu sociālās palīdzības vai pakalpojumu, tostarp valsts finansētā asistenta pakalpojuma nepieciešamību, sociālajiem darbiniekiem regulāri ir jādodas uz iedzīvotāju dzīvesvietām visā novada teritorijā. Regulāri tiek apsekoti vientuļie seniori, personas ar invaliditāti un riska ģimenes, lai savlaicīgi identificētu vajadzības, sniegtu atbalstu un novērstu iespējamos sociālos riskus. Nereti jāreaģē arī uz ārkārtas situācijām, kad transportlīdzeklis nepieciešams nekavējoties.

Atsevišķās situācijās sociālajiem darbiniekiem ir nepieciešams nogādāt klientus uz Nacionālo psihiskās veselības centru vai citām iestādēm dokumentu noformēšanai, ārsta izziņu saņemšanai, bankas kontu atvēršanai un citu jautājumu risināšanai, ja klients veselības stāvokļa, funkcionālo ierobežojumu vai citu apstākļu dēļ pats nevar nokļūt attiecīgajā iestādē.

Transportlīdzekļa pieejamība ļaus Sociālajam dienestam operatīvāk organizēt ikdienas darbu, nodrošināt klientu apsekošanu un pakalpojumu nepieciešamības izvērtēšanu, kā arī risināt ar klientu nokļūšanu dažādās iestādēs saistītus jautājumus. Vienlaikus tiks uzlabotas iespējas nodrošināt DAC klientu nokļūšanu specializētajās darbnīcās, veicinot viņu darba prasmju un iemaņu attīstību, sociālo iekļaušanu un sagatavošanu dalībai darba tirgū. Centralizēti organizēta pārvadāšana mazinās arī klientu ģimenes locekļu un asistentu ikdienas loģistikas slogu.

Saskaņā ar 2021.gada 18.maija Ministru kabineta noteikumiem Nr.316 “Noteikumi par asistenta, pavadoņa un aprūpes mājās pakalpojumu personām ar invaliditāti” (turpmāk - MK noteikumi), sociālais dienests administrē valsts finansēta asistenta un pavadoņa pakalpojumu. Sociālā dienesta budžeta tāmes sadaļā 1012 katru mēnesi tiek ieskaitīta mērķdotācija no valsts budžeta - pakalpojumu administrēšanas izdevumi 0.29 euro apmērā par 1 piešķirto pakalpojuma stundu. Vidēji katru mēnesi administrēšanas izdevumi sastāda 2500 euro. Ņemot vērā administrēšanas izdevumiem pieejamo finanšu līdzekļu apmēru un nepieciešamību nodrošināt Sociālā dienesta funkciju izpildei vajadzīgo mobilitāti, tiek izvērtēta iespēja izmantot daļu no minētajiem līdzekļiem transportlīdzekļa pilna servisa nomas maksas un ar tā izmantošanu saistīto izdevumu segšanai.

Saskaņā ar Ministru kabineta 2021. gada 18. maija noteikumu Nr. 316 “Noteikumi par asistenta, pavadoņa un aprūpes mājās pakalpojumu personām ar invaliditāti” 37. punktu finanšu līdzekļus, kas paredzēti asistenta un pavadoņa pakalpojuma administrēšanas izdevumu segšanai, sociālais dienests var izlietot transporta izdevumiem, kas saistīti ar līgumsaistību izpildi, kā arī citiem izdevumiem, kas saistīti ar minēto pakalpojumu nodrošināšanu.

Lai nodrošinātu pašvaldības finanšu un administratīvo resursu efektīvu izmantošanu, Sociālais dienests plāno iegūt lietošanā vienu vieglo automašīnu, izmantojot pilna servisa auto nomu uz laiku līdz 60 mēnešiem. Plānotā nomas maksa ir līdz 500 euro mēnesī, veicot pirmo iemaksu 10% apmērā no automašīnas vērtības, kas aptuveni ir 3500 euro, papildus paredzot degvielas izdevumus.

Pilna servisa auto noma nodrošina prognozējamus ikmēneša maksājumus un atbilstoši līguma nosacījumiem var ietvert transportlīdzekļa KASKO un OCTA apdrošināšanu, kārtējās tehniskās apkopes, remontdarbus, riepu maiņu un glabāšanu, kā arī aizvietošanas transportlīdzekli remonta vai apkopes laikā. Šāds risinājums ļauj samazināt neparedzētu izdevumu risku un administratīvo slogu, kas saistīts ar transportlīdzekļa uzturēšanu, remontu un tehnisko apkopi.

Paredzēts, ka transportlīdzekļa iegādei nepieciešamās pirmās iemaksas, nomas maksas un ar tā izmantošanu saistīto izdevumu segšanai tiks izmantoti Sociālā dienesta budžeta tāmes sadaļā 1012 pieejamie asistenta pakalpojuma administrēšanas izdevumiem paredzētie finanšu līdzekļi.

Pamatojoties uz Pašvaldību likuma 4.panta pirmās daļas 9.punktu, MK noteikumu 37.punktu,  21.10.2026. Finanšu komiteja NOLEMJ:
konceptuāli atbalstīt vienas dienesta vieglās automašīnas pilna servisa nomas organizēšanu uz laiku līdz 60 mēnešiem Ādažu novada Sociālā dienesta funkciju nodrošināšanai.

